በቦርድ አመራሮች ውዝግብ ሳቢያ የዳያስፖራ ትረስት ፈንድ ህልውና አደጋ ውስጥ መውደቁ ተሰማ
‹‹በቀን አንድ ዶላር›› በማዋጣት በውጭ የሚኖሩ ኢትዮጵያውያንና ትውልደ ኢትዮጵያውን ድጋፍ እንዲሰጡ በጠቅላይ ሚኒስትር ዓብይ አህመድ (ዶ/ር) አነሳሽነት የተመሠረተው የኢትየጵያ ዳያስፖራ ትረስት ፈንድ፣ በቦርድ አመራሮች ውዝግብ የህልውና አደጋ ውስጥ መውደቁ ተሰማ፡፡ በቦርድ ዳይሬክተሮች የሚመራው የዳያስፖራ ትረስት ፈንድ በአባላቱ መካከል ውዝግብ መነሳት የጀመረው ካሰባሰው የስድስት ሚሊዮን ዶላር ውስጥ አምስት ሚሊዮን ዶላር በመመደብ፣ ከ22 ፕሮጀክቶች ውስጥ ለአምስቱ ድጋፍ ለመስጠት ስምምነት አድርጎ ነበር፡፡ ይሁን እንጂ በዚህ ሒደት ውስጥ ተከሰቱ በተባሉ የሥነ ምግባርና ሌሎችም በርካታ ከአሠራር ያፈነገጡ ተግባራት ምክንያት፣ የተቋሙ የቦርድ ሊቀመንበር አቶ ኢየሱስ ወርቅ ዛፉ ከኃላፊነታቸው መልቀቃቸውን በመግለጽ ደብዳቤ ይጽፋሉ፡፡ እንደ አቶ ኢየሱስ ወርቅ ሁሉ የእሳቸው ምክትል የሆኑት ምሕረት ማንደፍሮ (ዶ/ር) እና የቦርድ ሥራ አስፈጻሚው አቶ ፍቅሬ ዘውዴም ከኃላፊነታቸው መልቀቃቸውን መረጃዎች ይጠቁማሉ፡፡ አቶ ኢየሱስ ወርቅ መልቀቂያ ካስገቡ በኋላ በአስቸኳይ ስብሰባ ያካሄደው የሥራ አስፈጻሚ ቦርድ፣ በምትካቸው አሜሪካ የሚገኙትን አቶ ዮሐንስ አሰፋን በቦርድ ሊቀመንበርነት ይሾማል፡፡ ምክትል የነበሩት ምሕረት (ዶ/ር) አቶ ኢየሱስ ወርቅን ለመተካት መወዳደራቸውን፣ ሆኖም አቶ ዮሐንስ በሙሉ ድምፅ በመመረጥ አዲሱ የኢትዮጵያ ዳያስፖራ ትረስት ፈንድ የቦርድ ሊቀመንበር መሆናቸውን ቦርዱ አስታውቋል፡፡ ነገሮች በዚህ መስመር ሲጓዙ የኢትዮጵያ በጎ አድራጎት ማኅበራት ኤጀንሲ ካለው የኃላፊነት ድርሻ በሚመነጭ አግባብ በነገሩ ጣልቃ በመግባት የአቶ ዮሐንስ የቦርድ ሊቀመንበርነት ምርጫ፣ ተገቢውን የሕግ ሒደት ያልተከለ ነው በማለት ውድቅ ያደርገዋል፡፡ ኤጀንሲው አቶ ዮሐንስ የተመረጡበት የስብሰባ አጀንዳ፣ የተያዘው ቃለ ጉባዔና ድምፅ የተሰጠበትን አግባብ ገምግሞ ሒደቱን ውድቅ በማድረግ አቶ ኢየሱስ ወርቅ ሕጋዊ ዕውቅናና ተቀባይነት ያላቸው በመሆናቸው፣ አግባብነት ባለው ምርጫ ሥርዓት እስካልተተኩ ድረስ በኃላፊነታቸው እንዲቆዩ በመጠየቅ እንዲመለሱ ያደርጋል፡፡ አቶ ኢየሱስ ወርቅ ሪፖርተር ስለጉዳዩ ጠይቋቸው እንዳብራሩት፣ በዳያስፖራ ትረስት ፈንድ ቦርድ አሠራር ውስጥ የሚታዩ ግድፈቶችና ሕጋዊነት የጎደላቸው እንቅስቃሴዎችን ሊታገሱ ባለመቻላቸው መልቀቂያ ቢያስገቡም፣ ኤጀንሲው ጥያቄያቸውን ሳይቀበለው ቀርቷል፡፡ ይኸው ለበጎ አድራጎት ማኅበራት ኤጀንሲ ይፋዊ መልቀቂያቸውን በቦርዱ በኩል አስታውቀውና በምትካቸው የሚሾሙ ኃላፊዎች ታውቀው በርክክብ እንዲሄዱ በመጠየቁ፣ ወደ ኃላፊነታቸው መመለሳቸውን  ተናግረዋል፡፡ ለማኅበራት ዕውቅናና ፈቃድ የመስጠትና የመሰረዝ ሥልጣን ለተሰጠው ኤጀንሲው በተቋቋመበት አዋጅ መሠረት የበጎ አድራጎት ማኅበራት የአመራርና የአሠራር ለውጥ ሲያደርጉ ማሳወቅ እንደሚጠቅባቸው፣ ይህ በዳያስፖራ ትረስት ፈንድ በኩል እንዳልተተገበረ ከመግለጹም በላይ በምርጫ ሒደቱ ላይ የተሳተፉ የቦርድ አባላት ስምንት መሆናቸው ቢገለጽም ፊርማቸውን ያኖሩት አምስት ብቻ መሆናቸው፣ የቦርዱ ሥራ አፈጻሚና ሊቀመንበሩ በሒደቱ አለመሳተፋቸው፣ ቃለ ጉባዔውም በማን እንደተያዘ አለመታወቁና መሰል ክፍተቶችን በማውሳት የአዲሱን የቦርድ ሊቀመንበርነት እንደማይቀበለው አስታውቋል፡፡ የቦርዱ አስፈጻሚ አባል መሆናቸውን ጠቅሰውና ፈርመው ለኤጀንሲው ምላሽ በሰጡበት ደብዳቤ አብዱልዋሀብ አደም ኢብራሂም (ዶ/ር)፣ ስድስት ዋና ዋና የሕግ ክፍተቶች በኤጀንሲው መፈጸማቸውን በመግለጽና አንቀጾችን በማጣቀስ የቦርድ አባላቱ ያካሄዱት ምርጫ ምንም ዓይነት የሕግ ጥሰት እንዳልተፈጸመበት ተከራክረዋል፡፡ እንዲያውም ኤጀንሲው ያላግባብ ሥልጣኑን በመጠቀም ጫና ማሳደሩንና አቶ ኢየሱስ ወርቅን ዳግም ወደ ኃላፊነት ለማምጣት ጣልቃ መግባቱን በመግለጽ ጭምር፣ የበጎ አድራጎት ማኅበራት ኤጀንሲን ኮንነዋል፡፡ ደብዳቤው የኤጀንሲውን ዋና ዳይሬክተር አቶ ጂማ ዲልቦን በስም ጠቅሶ፣ ጣልቃ ከመግባት አልፈው ጫና በማሳደር አቶ ኢየሱስን ወደ ኃላፊነት መልሰዋቸዋል ሲል ይከሳል፡፡ ክርክሩ ይህን የሚመስል ገጽታ ይላበስ እንጂ፣ ውስጥ ውስጡን ግን የገንዘብ ድጋፍ ሊደረግባቸው ከቀረቡት ፕሮጀክቶችና ውድቅ ከተደረጉት ጋር እንደሚያያዝ አቶ ኢየሱስ ወርቅ አስታውቀዋል፡፡ በስም ያልተጠቀሱ የቦርድ አባላት የቦርዱ የሥነ ምግባር ደንብ የሚከለክለውን የጥቅም ግጭት ድንጋጌ በግልጽ በመተላለፍ የሥነ ምግባር ጥሰት መፈጸማቸው እንደተደረሰበት የተናገሩት አቶ ኢየሱስ ወርቅ፣ የሥጋ ዝምድና ያላቸው ግለሰቦች የተሳተፉበትና አንድ የቦርድ አመራር አባልም ድርጅታቸው የተወከለበትን ፕሮጀክት በማቅረብ ጭምር አብረው ለግምገማ መቀመጣቸው እንደተረጋገጠ በመግለጽ፣ እንዲህ ያሉ መሠረታዊ ችግሮች ቦርዱን እንደ ተፈታተኑትና እሳቸውንም ለመልቀቅ እንዳነሳሳቸው አስታውቀዋል፡፡ ስለጉዳዩ ማብራሪያ ለማግኘት አሜሪካ ከሚገኙት ከአቶ ዮሐንስ አሰፋ ምላሽ ለማግኘት ተሞክሮ ሳይሳካ ቀርቷል፡፡ ሌሎችም በጉዳዩ ላይ ይመለከታቸዋል የተባሉ አካላት ምላሽ ከመስጠት ተቆጥበዋል፡፡ አቶ ኢየሱስ ወርቅ አሁንም ሕጋዊ የቦርዱ ሊቀመንበርታቸው በመንግሥት ተቋማት ዕውቅና ያለው መሆኑን አስታውቀው፣ በቅርቡ የአምስት ሚሊዮን ዶላር ድጋፍ ከሚያገኙ አምስት ፕሮጀክቶችን አስፈጻሚ ድርጅቶች ጋር ቦርዱን በመወከል መፈራረማቸውን፣ ለጤና ባለሙያዎች መከላከያ የሚውሉ የፊት መሸፈኛ ጭንብሎች፣ የፊት መከለያዎች፣ የመከላከያ አልባሳትና የመተንፈሻ መሣሪዎች የተካተቱበት ከ1.37 ሚሊዮን ዶላር በላይ ግምት ያለው ቁሳቁስ ለጤና ሚኒስቴር ለማስረከብ ዝግጅት ላይ እንደሚገኙ አስታውቀዋል፡፡ በቦርድ አመራሮች መካከል በመላው ዓለም እንቅስቃሴ በማድረግ ፈንድ በሚያሰባስበው የትረስት ፈንዱ አጋር ተቋማትና በአማካሪ ቦርዱ ኃላፊዎች መካከልም፣ የከረረ አለመግባባት ተፈጥሮ እርስ በርሳቸው ተከፋፍለው በመወነጃጀል ላይ እንደሚገኙ ለሪፖርተር የደረሱት መረጃዎች ይጠቁማሉ፡፡ እነዚህ ተደማምረው የትረስት ፈንዱን ህልውና አደጋ ውስጥ እንደጣሉትና በርካታ መዋጮ ያደረጉ ኢትዮጵያውያንና ትውልደ ኢትዮጵያውያንም ማዘናቸውን ለቦርዱ ጭምር እያሳወቁ ናቸው፡፡ 